**DETSKÉ VIANOČNÉ DIELNE V PRIMACIÁLNOM PALÁCI**

***Pracovníci základných umeleckých škôl a centier voľného času*** v spolupráci s Magistrátom hlavného mesta Bratislavy každoročne organizujú pre deti ***vianočné dielne v Justiho sieni Primaciálneho paláca.*** Každý, kto má chuť a tvorivé ruky, si môže vyrobiť vianočné ozdoby. Ponuka ja rôznorodá, závisí od konkrétnej ZUŠ.

**V piatok 12. 12. 2014** zavítali do paláca aj deti II. oddelenia (1. B). Mali si z čoho vyberať, a tak sa činili. Šikovné ruky detí postupne premieňali kartón, farebný papier, trblietky, drobné ozdoby, vatu, zvyšky látky, špagát, koráliky a drôt na jednoduché, ale originálne vianočné ozdoby. Deti si zhotovili vianočnú ružu, vločku, perinku v orechovej škrupinke, vianočný pozdrav, lesné kino s vlastným príbehom, zvonček, guľu a tí zručnejší aj malý korálkový šperk. Vyjadrenie primátora *Iva Nesrovnala,* ktorý dielne navštívil, že deti sú naozaj šikovné, hovorí za všetko. Fotografie z podujatia si môžete pozrieť na webovej stránke Bratislavy.

 

 

 

 

 